google/wiki40b huggingface dataset:
โรงเรียนนักบุญเปโตร

ประวัติ

โรงเรียนนักบุญเปโตรก่อตั้งขึ้นในปี พ.ศ. 2402 เป็นโรงเรียนราษฎร์สอนวิชาภาษาไทยควบคู่กับศาสนา ตามหลักสูตรของทางมิสซังโรมันคาทอลิก บาทหลวง เอมิล วิกตอร์ เบเช เป็นเจ้าอาวาสวัดนักบุญเปโตรทำหน้าที่เป็นครูใหญ่ ต่อมาได้เปลี่ยนเป็นโรงเรียนประชาบาล จัดตั้งตามพระราชบัญญัติประถมศึกษาเมื่อวันที่ 15 กันยายน พ.ศ. 2465 โดยชื่อว่า โรงเรียนประชาบาล มีบาทหลวง เรอเน แปร์รอส บาทหลวง เอมิล วิกตอร์ เบเช และนายเช้ กิจสกุล เป็นกรรมการผู้จัดการโรงเรียน
ต่อมาเมื่อ พ.ศ. 2466 บาทหลวง เอ็วเย็น แลชแชร์ รับหน้าที่เป็นผู้จัดการและครูใหญ่ มีนายเช้ กิจสกุล เป็นผู้ช่วย
ในปีพ.ศ. 2492 บาทหลวงอันตน เอมมานุแอล เดชังป์-แบร์แยร์ เจ้าอาวาสวัดนักบุญเปโตร ได้ดำเนินการขอเปลี่ยนแปลงกิจการโรงเรียน โดยเปลี่ยนจากโรงเรียนประชาบาลกลับมาเป็นโรงเรียนราษฎร์อีกครั้งหนึ่งในวันที่ 15  สิงหาคม พ.ศ. 2492 และตั้งชื่อโรงเรียนว่า "โรงเรียนนักบุญเปโตร" และบาทหลวงอันตน เอมมานุแอล เดชังป์-แบร์แยร์ เป็นผู้จัดการโรงเรียน และนายสุทิน เต่งตระกูล ทำหน้าที่เป็นครูใหญ่ ดำเนินกิจการในลักษณะของโรงเรียนราษฎร์ตั้งแต่นั้นมาจนถึงปัจจุบัน เมื่อกลับมาดำเนินกิจการเป็นโรงเรียนราษฎร์อีกครั้งหนึ่ง สอนระดับชั้นประถมศึกษาปีที่ 1 ถึงชั้นประถมศึกษาปีที่ 4
พ.ศ. 2500 ทางโรงเรียนขอขยายชั้นเรียนเปิดสอนในระดับชั้นมัธยมศึกษาปีที่ 1 ถึงชั้นมัธยมศึกษาปีที่ 3
บ้านทับหลี

บ้านทับหลี แต่เดิมเป็นที่รกร้างว่างเปล่าเป็นเส้นทางผ่านระหว่างบ้านปลายคลองวันกับบ้านสองพี่น้อง ลักษณะเป็นที่ลาดเชิงเขา โดยคำว่า" ทับหลี" น่าจะมีที่มาจากการที่รัชกาลที่ 6 เสด็จโดยขบวนช้างจาก จ.ชุมพร มาประทับร้อนที่พลับพลาบกอินทนิน และประทับแรมที่พลับพลาทับหลีสุริยวงศ์
ซึ่งคำว่า "ทับ" น่าจะมาจากคำว่า "ที่ประทับ" ตรงกับภาษาถิ่นใต้ที่ค้นหาของป่าทำเป็นที่พักชั่วคราวในป่า เพื่อรวบรวมของป่าที่หาได้หุงหาอาหารและพักแรมคืนเรียกว่า "สร้างทับ" ส่วนคำว่า "หลี" น่าจะมาจากชื่อของ คุณหลี สุริยวงศ์ ที่เป็นผู้สร้างพลับพลาที่ประทับแรมในครั้งนั้น โดยสะสมทรัพย์ให้พระยารัษฎานุประดิษฐ์มหิศรภักดี สมุหเทศาบาล ผู้สำเร็จราชการ จังหวัดภูเก็ต สร้าง เพื่อรับเสด็จ รัชกาลที่ 6
ซึ่งในหมู่บ้านมีการทำ ซาลาเปาทับหลี เป็นสินค้าโอทอปของหมู่บ้าน มีอาณาเขตติดต่อกับชายแดนพม่า โดยมี แม่น้ำกระบุรี เป็นเส้นแบ่งดินแดน และมีส่วนมี่แคบที่สุดของแหลมมลายู ซึ่งเรียกกันว่า คอคอดกระ หรือ กิ่วกระ
โดยในทุก ๆ ปี จะมีงานเสด็จพระแข่งเรือ และมีการ ร้องเพลงเรือ ซึ่งถือเป็นงานประจำปีของชาวบ้านในชุมชนทับหลี
พระยานมาศสามลำคาน

การใช้งาน

เพื่ออัญเชิญพระโกศพระบรมศพพระมหากษัตริย์ โดยกระบวนพยุหยาตราสี่สายจากพระที่นั่งดุสิตมหาปราสาทในพระบรมมหาราชวัง  ไปประดิษฐานบนพระมหาพิชัยราชรถที่จอดเทียบรออยู่ใกล้พลับพลายกตรงสี่แยกบริเวณหน้าวัดพระเชตุพนวิมลมังคลาราม เมื่อพระมหาพิชัยราชรถเชิญพระโกศพระบรมศพไปถึงพระเมรุมาศแล้ว ก็จะใช้พระยานมาศสามลำคานนี้อัญเชิญพระโกศพระบรมศพจากพระมหาพิชัยราชรถเวียนรอบพระเมรุมาศ ณ ท้องสนามหลวง อีกครั้งหนึ่ง ยกเว้นถ้าเป็นพระบรมศพหรือพระศพของพระมหากษัตริย์หรือพระบรมวงศานุวงศ์ที่ทรงรับราชการทหารเมื่อยังทรงพระชนม์ จะใช้ราชรถปืนใหญ่เวียนรอบแทน

สถานที่เก็บพระยานมาศสามลำคาน

พระยานมาศสามลำคานเก็บรักษา ณ โรงราชรถ  พิพิธภัณฑสถานแห่งชาติ พระนคร ภายใต้การดูแลของกรมศิลปากร ซึ่งมีการบูรณะซ่อมแซมเมื่อจำเป็นต้องใช้เท่านั้น
พรรคยุติธรรมรุ่งเรือง

พรรคยุติธรรมรุ่งเรือง (Prosperous Justice Party; ภาษาอินโดนีเซีย: Partai Keadilan Sejahtera (PKS)) บางครั้งเรียกพรรคยุติธรรมและความรุ่งเรือง เป็นพรรคการเมืองในอินโดนีเซีย เป็นพรรคนิยมอิสลาม เรียกร้องให้ศาสนาอิสลามมีบทบาทเป็นแกนกลางของชีวิต หัวหน้าพรรคคนปัจจุบันคือลุทฟี ฮาซัน อีซัก

ประวัติ

พรรคนี้ก่อตั้งในชื่อพรรคยุติธรรมเมื่อ 20 กรกฎาคม พ.ศ. 2541 โดยมีนุรมะห์มูดี อิสมาอิลเป็นหัวหน้าพรรคคนแรก พรรคเปลี่ยนมาใช้ชื่อว่าพรรคยุติธรรมรุ่งเรืองเมื่อเดือนเมษายน พ.ศ. 2545 หลังจากที่พรรคล้มเหลวในการเลือกตั้ง พ.ศ. 2542 ในการเลือกตั้ง พ.ศ. 2547 พรรคได้คะแนน7.3% และได้ 45 ที่นั่ง และหัวหน้าพรรคคือ ฮิดายัต นูร วาฮิต ได้เป็นโฆษกของสภา พรรคนี้ได้รับการสนับสนุนในเขตเมือง โดยเฉพาะจาการ์ตา ในการเลือกตั้งพ.ศ. 2552 พรรคนี้ได้ 7.88% และได้ 57 ที่นั่ง
พรรคนี้ประกาศต่อต้านการฉ้อราษฎร์บังหลวงและเป็นเหตุให้พรรคได้รับคะแนนนิยมสูง พรรคนี้มีความสัมพันธ์ใกล้ชิดกับครูสอนศาสนาอิสลาม แต่ไม่ได้สนับสนุนให้ใช้กฎหมายมุสลิม พรรคนี้มีความเกี่ยวข้องกับขบวนการภราดรภาพมุสลิมในอียิปต์ ผู้ก่อตั้งพรรคหลายคนมีความเกี่ยวข้องกับโรงเรียนของขบวนการนี้
เลิฟเลส (อัลบั้ม)

การสร้างและบันทึกเสียง

มายบลัดดีวาเลนไทน์มีกำหนดการบันทึกเสียงที่สตูดิโอแบล็กวิง ที่เซาท์วาร์ค กรุงลอนดอน ในช่วงเดือนกุมภาพันธ์ พ.ศ. 2532 และตั้งใจที่จะสร้างแนวคิดใหม่ๆที่จะใช้เสียงสตูดิโอ-เบส ในผลงานอัลบั้มชุดนี้ เควินกล่าวว่าในตอนแรกทางค่ายครีเอชันคิดว่าอัลบั้มชุดนี้จะใช้เวลาบันทึกเสียงเพียง 5 วัน ต่อมาเมื่อเขา [ค่ายครีเอชัน] รู้แล้วว่าไม่สามารถเป็นไปได้ เขาก็เริ่มมีความคิดเปลี่ยนไป" หลังจากเดือนกุมภาพันธ์ ซึ่งงานบันทึกเสียงคืบหน้าไปไม่มาก ทางวงจึงเริ่มบันทึกเสียงใหม่ในเดือนกันยายนที่สตูดิโอใจ้ดินดิอีเลแฟนท์แอนด์แวปปิง พวกเขาใช้เวลากว่า 8 สัปดาห์ในสตูดิโอนี้ แต่ทว่าการบันทึกเสียงก็ไม่มีสิ่งใดคืบหน้า
เขามาเชงเม้งข้าง ๆ หลุมผมครับ

เรื่องย่อ

กว่าจะรู้ตัวอีกที เมษ (ปราชญา เรืองโรจน์) ก็ตายไปกว่า 20 ปี โดยที่ไม่มีใครเคยมาเหลียวแลแม้กระทั่งญาติของตัวเอง ผีขี้เหงาอย่างเขาจึงทำได้เพียงนั่ง ๆ นอน ๆ รอเวลาที่จะถึงวันเชงเม้งของแต่ละปี ที่จริงก็ไม่ได้ต่างจากเดิมนัก เพราะหลุมศพของเขาน่าจะเป็นหลุมเดียวที่เก่าแล้วเก่าเลยเก่าแบบตลอดกาล แต่กับปีนี้ทุกอย่างมันก็เปลี่ยนไป...
ธัน (ณัฐพัชร์ นิมจิรวัฒน์) เด็กหนุ่มน้อยหน้าตี๋วัย 10 ปี ที่บังเอิญปีนี้เขามาเชงเม้งที่ข้าง ๆ หลุมของเมษพอดี และไม่รู้ว่าอะไรดลใจให้ธันเกิดสงสารหลุมศพของเมษที่ดูท่าว่าจะไม่มีใครมาไหว้ เลยให้ลูกอมรูปหัวใจที่ติดกระเป๋ามาด้วย โดยที่ธันไม่เลยว่าลูกอมสื่อความรู้สึกนั้นจะเป็นจุดเริ่มต้นของความประทับใจในตัวธันวา และเด็กน้อยสัญญาว่าจะกลับมาอีก แม้ว่าเขาต้องรอไปอีก 365 วัน นั่นก็ไม่ใช่ปัญหา เพราะสมัยมีชีวิตก็แทบไม่มีใครเหลียวแล แต่ความใส่ใจของธัน จึงทำให้เมษเริ่มรู้สึกกับเด็กผู้ชายคนนั้นขึ้นมาทีละนิด แม้ว่าเขายังไม่รู้ด้วยซ้ำว่าธันมองเห็นเขา หรือได้ยิน หรือเป็นแค่สิ่งที่เขาคิดไปเอง
ความสัมพันธ์อันประหลาดนี้ เดินหน้าไปท่ามกลางการโตขึ้นของ ธัน (ภวัต จิตต์สว่างดี) และการที่เมษยังวนเวียนไม่ไปเกิดนี้ คือสิ่งที่คับข้องใจ กลับเป็นแรงผลักดันให้เขาอยากจะเรียนกฎหมาย เพื่อจะหาคำตอบและอยากจะหาทางพิสูจน์ให้ได้ว่า การตายของเมษน่าจะมีคนจงใจอยู่เบื้องหลังหรือไม่ จนในที่สุดเขาก็ได้ตัดสินใจหาทางที่จะพาวิญญาณของเมษไปอยู่ด้วย
ผีหนุ่มในยุควินเทจกับเด็กหนุ่มตี๋ในโลกใหม่ต่างต้องปรับตัวและหาทางที่จะอยู่ด้วยกันให้ได้ ธันสอนให้เมษใช้ชีวิตใหม่แบบปัจจุบัน ทำให้เมษเริ่มสนุกกับการเรียนรู้อะไรใหม่ๆ ในโลก แล้ววันหนึ่งเมษก็ได้รู้ความจริงว่า ขวัญ แม่ของธันวา (ทราย เจริญปุระ) คือรุ่นน้องของเมษที่เคยแอบรักเขา เมื่อสมัยที่เขายังมีชีวิตอยู่ นี่อาจจะเป็นสาเหตุที่ทำให้เมษรู้สึกผูกพันกับธันเป็นพิเศษ การสืบหาสิ่งที่ค้างคาในใจเมษยังคงดำเนินต่อไป จิ๊กซอว์ปริศนาค่อยๆ ชัดเจนขึ้นเรื่อยๆ เมื่อธันได้รู้ว่าเมษเป็นญาติของ ปรายฟ้า (สโรชา บุรินทร์) ผู้หญิงที่ตามชอบเขา
นี่คือเรื่องราวความรัก 2 โลกของคนและวิญญาณ ที่เติบโตไปพร้อมกับการค้นหาปริศนาการตายอย่างมีเงื่อนงำ แม้จะแตกต่างกันแค่ไหน แต่เมื่อมีความรัก ทุกอย่างก็มีคำตอบในตัวของมันเอง
ดาราจักรชนิดก้นหอยกลาง

ดาราจักรชนิดก้นหอยกลาง คือดาราจักรที่จัดอยู่ระหว่างดาราจักรชนิดก้นหอยมีคานและดาราจักรชนิดก้นหอยไม่มีคาน ใช้ชื่อ SAB ในการจัดประเภทของดาราจักร  ชนิดย่อยจะใช้ชื่อ SAB0, SABa, SABb, หรือ SABc
ความรักไม่ผิด

การตอบรับ

เพลง "ความรักไม่ผิด" ได้ติดอันดับสูงสุด 37 จากการจัดอันดับของอีเอฟเอ็ม ในชาร์ตของ อีเอฟเอ็ม ชาร์ต 94 ท็อป แอร์เพลย์ ประจำวันที่ 25 ตุลาคม พ.ศ. 2557 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี
สับขาหลอก (รายการโทรทัศน์)

รูปแบบที่ 1 (2 กรกฎาคม 2559 - 4 กุมภาพันธ์ 2560)

จะเป็นละครตลกเล็กน้อย พร้อมกับการคุยของดารารับเชิญ
ซึ่งการเล่นเกมคือ 1 ใน 3 คน ใครเป็นเจ้าของที่มีอาชีพแปลก หรือ ความสามารถสุดแปลก โดยซูโม่กี๊ก จะร่วมเล่นด้วย
ในการเฉลยนั้น ดู๋จะพูดประกาศถึงคนนั้นว่า คนนี้เป็นเจ้าของอาชีพ/ความสามารถแปลก จริง หรือ สับขาหลอก
ถ้าคนเฉลยจะพูดว่า จริง ถือว่าเป็นเจ้าของ แต้ถ้าว่า หลอก คนนั้นจะเป็นเจ้าของอาชีพอื่น
ถ้าดารารับเชิญ และ ซูโม่กี๊ก เลือกผิด จะโดนทำโทษ

รูปแบบที่ 2 (11 กุมภาพันธ์ - 19 สิงหาคม 2560)

รูปแบบเกมจะคล้ายคลึงกับรายการ แสบคูณสอง คือ
โดยดารารับเชิญจะพา ญาติ หรือ เพื่อนสนิท มาเปิดตัว พร้อมกับเล่าเรื่อง หรือเหตุการณ์วีรกรรม ของดารารับเชิญที่มีต่อ ญาติ/เพื่อนสนิท
หลังจากเล่าเรื่องเสร็จ พีธีกรจะถามว่า บุคคลที่ดารารับเชิญพบมา คนนั้น จริง หรือ สับขาหลอก
โดยดารารับเชิญที่เหลือ จะยกป้ายเพื่อตอบ
จากนั้น ดารารับเชิญจะเฉลย บุคคลที่ดารารับเชิญพามา ว่า จริง หรือ สับขาหลอก, ถ้า จริง ถือว่าดารารับเชิญพามาเอง แต่ถ้า สับขาหลอก ถือว่าดารารับเชิญจะเรียกบุคคลตัวจริงมาคุย
ถ้าดารารับเชิญที่เหลือ ตอบผิด จะโดนทำโทษ แต่ถ้าดารารับเชิญที่เหลือ ตอบถูกทุกคน ดารารับเชิญที่เป็นเจ้าของเรื่องจะโดนทำโทษ
สมเด็จพระราชาธิบดีฮุสเซนแห่งจอร์แดน

พระราชสมภพ

สมเด็จพระราชาธิบดีฮุสเซนแห่งจอร์แดน (อังกฤษ: Hussein of Jordan) เสด็จพระราชสมภพเมื่อวันที่ 14 พฤศจิกายน ค.ศ. 1935 เป็นพระราชโอรสของ สมเด็จพระราชาธิบดีฎอลาลแห่งจอร์แดน และ  สมเด็จพระราชินีไซน์ อัล-ชาราฟ เฏาะลาล แห่งจอร์แดน ที่เมืองอัมมาน ประเทศจอร์แดน

เสด็จขึ้นครองราชย์

สมเด็จพระราชาธิบดีฮุสเซนแห่งจอร์แดน เสด็จขึ้นครองราชย์เมื่อวันที่ 11 สิงหาคม ค.ศ. 1952 หลังจากสมเด็จพระราชาธิบดีฎอลาลแห่งจอร์แดน พระบิดาพระองค์สละราชสมบัติแล้ว
รอยฝันตะวันเดือด

รอยฝันตะวันเดือด

"ริว โอะนิซึกะ" เป็นผู้ชายที่ไม่ไยดีกับความรัก เขาจึงไม่เคยสานความสัมพันธ์กับ "มายูมิ" หญิงสาวที่ลุงหมายตาไว้ให้ แต่ลับหลัง เขากลับแอบติดตามข่าวคราวของเธออยู่เงียบๆ เวลาเจ็ดปีที่ผ่านไป ชายหนุ่มตระหนักว่า หัวใจของเขาอยู่ที่มายูมิคนเดียว หากหญิงสาวเข้าใจตลอดมาว่าริวไม่เคยมีเยื่อใยให้ เธอจึงปฏิเสธหนักแน่นเมื่อริวขอแต่งงาน! มีหรือที่ยากูซ่าหนุ่มอย่างริวจะยอมให้เธอมาลบเหลี่ยม โดยเฉพาะเมื่อรู้ว่าคู่แข่งเป็นนายตำรวจทรงอิทธิพล เขาจึงต้องประกาศให้โลกรู้ว่า เธอคือผู้หญิงของเขาเท่านั้น! ขณะเดียวกัน ปัญหาระหว่างกลุ่มโกะคุโดที่คิดว่าจบสิ้นไปแล้ว กลับคุกรุ่นขึ้นมาอีกครั้ง คราวนี้ฝ่ายตรงข้ามหมายจะกำจัดริวให้สิ้นซากเลยทีเดียว บททดสอบหนักหนาที่ต้องฟันฝ่า ทั้งศึกรบและศึกรักของริวจะลงเอยเช่นไร?

ข้อมูลการออกอากาศ

ในปี พ.ศ. 2560 ช่อง 3 เอสดี ได้นำละคร รอยฝันตะวันเดือด มารีรันอีกครั้ง ออกอากาศ ต่อจากละครรอยรักหักเหลี่ยมตะวัน (รีรัน) ออกอากาศ ทุกวันจันทร์-พฤหัสบดี เวลา 19:10 - 20:10 น. และวันศุกร์ เวลา 19:00 - 20:00 น. เริ่มออกอากาศให้ชมตอนแรกวันที่ พ.ศ. 2560
วรรณพร พรประภา

ประวัติ

วรรณพร มีชื่อเล่นว่า ปุ้ย เป็นบุตรีของโพธิพงษ์ ล่ำซำ กรรมการสภาที่ปรึกษาพรรคประชาธิปัตย์ และนางยุพา ล่ำซำ เจ้าของธุรกิจ เมืองไทยประกันชีวิต และเมืองไทยประกันภัย และเป็นน้องสาวนวลพรรณ ล่ำซำ กรรมการผู้จัดการ บริษัทเมืองไทยประกันภัย จำกัด
วรรณพร จบปริญญาตรีทางด้านสถาปัตยกรรม จากคณะสถาปัตยกรรมศาสตร์ จุฬาลงกรณ์มหาวิทยาลัย และได้ไปฝึกงานกับ ศาสตราจารย์กิตติคุณ เดชา บุญค้ำ ที่บริษัทสำนักงานภูมิสถาปนิก ดี เอส บี แอสโซสิเอส ก่อนเดินทางไปเรียนต่อปริญญาโทด้านภูมิสถาปัตยกรรม ที่มหาวิทยาลัยฮาร์วาร์ด ประเทศสหรัฐอเมริกา จากนั้นจึงเดินทางกลับมาเปิดสำนักงานออกแบบทางด้านภูมิสถาปัตยกรรมที่ประเทศไทยชื่อ บริษัท พี แลนด์สเคป จำกัด
วรรณพร เป็นภูมิสถาปนิกที่มีผลงานการออกแบบที่โดดเด่น และได้รับเชิญไปบรรยายในการสัมมนาทางด้านการออกแบบทั้งระดับชาติและนานาชาติหลายครั้ง ปัจจุบันดำรงตำแหน่งกรรมการสำนักงานบริหารและพัฒนาองค์ความรู้ (พ.ศ. 2552-ปัจจุบัน)และอดีตกรรมการบริหารสมาคมภูมิสถาปนิกประเทศไทย (พ.ศ. 2550-2552)
วงศ์ปลาเสือตอ

ศัพทมูลวิทยา

Datnioides มาจากคำว่า "Datnia" มาจากภาษากรีกโบราณ คือ εἶδος ‎(eîdos) หมายถึง "รูปแบบ" หรือ "ลักษณะที่เหมือนกัน" ขณะที่ชื่อสามัญในภาษาไทย คือ "ปลาเสือตอ" สันนิษฐานว่าเนื่องมาจากรูปร่างที่มีลวดลายคล้ายกับลายของเสือโคร่งหรือเสือลายพาดกลอน กอรปกับพฤติกรรมที่มักลอยตัวอยู่นิ่ง ๆ กับตอไม้ใต้น้ำ

ลักษณะ

เป็นปลาที่ปากยาว จะงอยปากสามารถยืดได้ เป็นปลากินเนื้อ ครีบหลังแบ่งเป็น 2 ตอน ตอนแรกเป็นก้านครีบแข็งเป็นเงี่ยง 13 ชิ้น ตอนหลังเป็นครีบอ่อน ก้านครีบเดี่ยวก้านที่ 2 ของครีบก้นยาวกว่าก้านครีบเดี่ยวก้านที่ 1 และ 3 ขอบกระดูกแก้มชิ้นกลางเป็นฟันจักแบบฟันเลื่อยชิ้นเล็ก ๆ เกล็ดเป็นแบบสาก เมื่อลูบแล้วจะรู้สึกหยาบ เกล็ดข้างเส้นข้างลำตัวมีมากกว่า 50 แถว
พบกระจายพันธุ์อยู่ทั่วไปในภูมิภาคเอเชียใต้จนถึงเอเชียตะวันออกเฉียงใต้ พบได้ทั้งในน้ำจืด, น้ำกร่อย และน้ำเค็ม
มีลักษณะโดยรวมคือ มีปากยาว ยืดหดได้ สีลำตัวเป็นสีเหลืองหรือส้ม  มีลายพาดตามลำตัว 6–8 เส้น  ขนาดเล็กใหญ่และจำนวนต่างไปตามแต่ชนิด และถิ่นที่อยู่อาศัย มีพฤติกรรมชอบลอยตัวอยู่นิ่ง ๆ ใต้น้ำ  โดยส่วนหัวทิ่มลงเล็กน้อย  กินสัตว์น้ำและแมลงเป็นอาหาร โดยวิธีการฉกงับอย่างรวดเร็ว
เป็นปลาที่มีเนื้อรสชาติอร่อย  แต่ปัจจุบันนี้ใกล้สูญพันธุ์  เนื่องจากการถูกจับเป็นจำนวนมาก และสภาพแวดล้อมที่เปลี่ยนไป และนิยมเลี้ยงเป็นปลาสวยงามที่ราคาสูงด้วย
เดิมปลาในวงศ์นี้เคยถูกจัดให้อยู่ในวงศ์ Coiidae และ Lobotidae แต่ปัจจุบันได้มีการศึกษาเพิ่มเติมพบว่ามีความแตกต่างกัน จึงแยกออกมาเป็นวงศ์ต่างหาก
อุดมศิลป์ ศรีแสงนาม

ประวัติ

ศ.นพ.อุดมศิลป์ ศรีแสงนาม เกิดเมื่อวันที่ 20 พฤศจิกายน พ.ศ. 2485 เป็นบุตรของนายประชา กับนางพาณี ศรีแสงนาม จบการศึกษาจากโรงเรียนเทพศิรินทร์ และ สำเร็จการศึกษาแพทยศาสตร์บัณฑิตจาก คณะแพทยศาสตร์ศิริราชพยาบาล มหาวิทยาลัยมหิดล เมื่อปีพ.ศ. 2511, Fellowship of the Royal College of Physicians, University of Edinburgh.
ด้านชีวิตครอบครัวสมรสกับนางมรกต ศรีแสงนาม (สกุลเดิม:ดวงพัตรา) มีบุตร-ธิดา 4 คน

การทำงาน

ศ.นพ.อุดมศิลป์ ศรีแสงนาม เป็นอดีตรองคณบดีฝ่ายพัฒนาบุคลากร คณะแพทยศาสตร์ศิริราชพยาบาล มหาวิทยาลัยมหิดล อดีตเลขาธิการพรรคพลังธรรม เขาเคยได้รับเลือกตั้งเป็นสมาชิกสภาผู้แทนราษฎรกรุงเทพมหานคร เขตเลือกตั้งที่ 5 เขตห้วยขวาง และเขตพระโขนง (บางส่วน) ครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531 สังกัดพรรคพลังธรรม โดยได้รับเลือกตั้งพร้อมกับ ดร.อาจอง ชุมสาย ณ อยุธยา และในการเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535, การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 สังกัดพรรคพลังธรรมเช่นเดิม
ศ.น.พ.อุดมศิลป์ ศรีแสงนาม ได้รับโปรดเกล้าฯ แต่งตั้งเป็นรัฐมนตรีช่วยว่าการกระทรวงสาธารณสุข ในรัฐบาลนายชวน หลีกภัย พร้อมกับนายรักเกียรติ สุขธนะ และนายเอนก ทับสุวรรณ ต่อมาเขาได้ลาออกจากตำแหน่งในเดือนตุลาคม พ.ศ. 2537 
เป็นบุคคลริเริ่มผลักดันจนสามารถตั้งสถาบันสุขภาพจิต (กรมสุขภาพจิต) และ สถาบันแพทย์แผนไทย (กรมแพทย์แผนไทยและแพทย์ทางเลือก), เป็นผู้ก่อตั้งและนายกสมาคมสะมาริตันส์ แห่ง ประเทศไทย (Samaritans Thailand) เมื่อพ.ศ.2521 ซึ่งเป็นสมาคมที่ให้บริการเป็นเพื่อนพูดคุยทางโทรศัพท์ โดยมีวัตถุประสงค์หลักเพื่อป้องกันการฆ่าตัวตาย   อีกทั้งเป็นผู้จุดประกายกระแสการวิ่งเพื่อสุขภาพ เขียนหนังสือสร้างแรงบันดาลใจ "วิ่งสู่ชีวิตใหม่" (พ.ศ. 2539) จัดพิมพ์โดยสำนักพิมพ์หมอชาวบ้าน 
ต่อมาเขาได้เข้าร่วมงานกับสำนักงานกองทุนสนับสนุนการสร้างเสริมสุขภาพ หรือ สสส. ในตำแหน่งรองผู้จัดการ และตำแหน่งที่ปรึกษาคณะกรรมการ 
ได้รับรางวัล "สังข์เงิน" ผลงานดีเด่นด้านส่งเสริมสุขภาพพลานามัย
รางวัล "บุคคลตัวอย่างแห่งปี 2541"
รางวัล "บุคคลยอดเยี่ยมด้านการบำบัดฟื้นฟูและพัฒนาผู้ติดยาเสพติด" 
รางวัล "มหิดลทยากร" ปี 2551
ลูกฟุตบอล

ลูกฟุตบอล เป็นลูกบอลชนิดหนึ่งที่ใช้ในการเล่นกีฬาฟุตบอล ลูกฟุตบอลที่มีมาตราฐานนั้นต้องตรงตามกติกาของฟีฟ่า ฟุตบอลในช่วงแรกนั้นได้มีการคาดการว่าน่าจะเกิดจากการนำกระเพาะฟัสสาวะหรือกระเพาะอาหารของสัตว์มาทำซึ่งเมื่อเตะกันมากเกินไปก็จะทำให้เกิดการแตกได้ จนกระทั่งในช่วงศตวรรษที่ 19 ชาร์ล กู๊ดเยียร์ (Charles Goodyear) ได้ริเริ่มใช้ยางสังเคราะห์ในการผลิตฟุตบอลขึ้น หลังจากนั้นก็ได้มีการพัฒนารูปแบบ การวิจัยด้านเทคโนโลยี และอื่นๆเพื่อให้ลูกฟุตบอลมีประสิทธิภาพดีขึ้น

ประวัติ

ในปี ค.ศ. 1863 ได้มีการกำหนดรูปร่างและลักษณะของลูกฟุตบอลขึ้นครั้งแรกโดยสมาคมฟุตบอลอังกฤษ เนื่องจากก่อนหน้านี้นั้นยังไม่มีมาตราฐานที่แน่นอน โดยมีกฎว่าลูกฟุตบอลต้องมีลักษณะเป็นทรงกลม มีเส้นรอบวงต้องไม่มากกว่า 28 นิ้วและห้ามน้อยกว่า 27 นิ้ว  น้ำหนักนั้นต้องไม่มากกว่า 16 ออนซ์และไม่น้อยกว่า 14 ออนซ์
นางฟ้าเปื้อนฝุ่น

เรื่องย่อ

พาขวัญ (โซฟี่ อัปสรสิริ อินทรคูสิน) เข้ามานำเสนอผลงานสารนิพนธ์เกี่ยวกับการเต้นหางเครื่องที่มหาวิทยาลัยเกือบไม่ทัน โชคดีที่เพื่อนสนิทคือ นัชชา (ณัฎฐกันย์ อัมพรพงษ) กับ ธีรวิทย์ (ไดสุเกะ สุกี้คาวา) ช่วยถ่วงเวลา อาจารย์เอก (มาฬิศร์ เชยโสภณ) ไว้โดยมี ธนัญญา(ช้องมาศ บางชะวง) กับลูกคู่อย่าง ปานจิต (ณัฐชยกานต์ ปากหวาน) และ ลักษมี (แพร อริศรา) ขอให้พาขวัญหมดสิทธิ์ส่งงานและไปจบปีหน้าแทนเนื่องจากมาสาย ด้วยต้องการกำจัดคู่แข่งในการแย่งเกียรตินิยมอันดับ 1 เหรียญทอง สุดท้ายอาจารย์เอกบอกว่างานที่พาขวัญทำมาเสนอในเบื้องต้น ยังขาดวิญญาณ ของหางเครื่องไป และแนะนำว่าให้ส่งเป็นงานเต้นประเภทอื่นที่เธอถนัดกว่าอย่าง บัลเล่ต์ คอนเทมฯ หรือฮิปฮอป แต่พาขวัญไม่อยากเปลี่ยน
บุษยา รังสี

ประวัติ

บุษยา รังสี หรือชื่อจริงว่า  มานี ทัพพะรังสี ชื่อเล่น ต้อย เป็นบุตรสาวของพระยานราทรพิรัญรัฐ (เยื้อน ทัพพะรังสี) และเสงี่ยม ทัพพะรังสี เกิดเมื่อ 13 สิงหาคม พ.ศ. 2483 ที่จังหวัดสงขลา จบการศึกษาจากมหาวิทยาลัยธรรมศาสตร์ ได้อนุปริญญาทางพาณิชยศาสตร์และการบัญชี

ในโลกเพลง

เริ่มเป็นนักร้องประจำวงพณิชยการพระนคร เมื่อครั้งศึกษาอยู่ที่พณิชยการพระนคร และยังช่วยร้องให้วงดนตรีโรงเรียนนายเรือ ณ สถานีวิทยุ อ.ส.ในสวนจิตรลดา พระราชวังดุสิตด้วยก่อนเป็นนักร้องวงสโมสรมหาวิทยาลัยธรรมศาสตร์ 
ที่วงดนตรีโรงเรียนนายเรือ ณ สถานีวิทยุ อ.ส. ซึ่งพระบาทสมเด็จพระปรมินทรมหาภูมิพลอดุลยเดช ทรงดนตรีร่วมด้วยนั้น ครูเอื้อ สุนทรสนาน ได้เข้าเฝ้า และได้ฟังเสียงเธอร้องเพลง "สำคัญที่ใจ" คู่กับ เทอด วรรธนา (ผู้แต่งคำร้องเพลง ครวญถึงเจ้า)  เลยชวนให้ไปร้องเพลงด้วยกัน แต่ด้วยยังห่วงเรียนจึงปฏิเสธไป 
เมื่อเรียนอยู่คณะพาณิชยศาสตร์และการบัญชี  มหาวิทยาลัยธรรมศาสตร์ ได้ร่วมร้องเพลงกับวงสุนทราภรณ์เมื่อวงไปบรรเลงที่มหาวิทยาลัยธรรมศาสตร์ ตั้งแต่ต้นเดือนสิงหาคม พ.ศ. 2502 ในขณะเรียนอยู่ชั้นปีที่  1 โดย ชอุ่ม ปัญจพรรค์ ตั้งชื่อให้ว่า "ทัดดาว บุษยา" แต่ ครูเอื้อ สุนทรสนานให้ใช้ชื่อว่า "บุษยา " เมื่อเข้ามาอยู่ในวงดนตรีสุนทราภรณ์แล้ว ต่อมาได้ออกทีวีครั้งแรกด้วยชื่อ "บุษยา รังสี" เป็นที่รู้จักกันตั้งแต่นั้นมา

เคยรับราชการ กรมบัญชีกลางอยู่ระยะหนึ่งควบคู่ไปกับการร้องเพลง   ก่อนลาออกมารับราชการที่กรมประชาสัมพันธ์จนเมื่อครูเอื้อ สุนทรสนานเกษียณอายุราชการ  จึงได้ออกมาร้องเพลงไทยสากลอยู่ระยะหนึ่ง เพลงที่เป็นที่รู้จักกันดี ได้แก่ ฝั่งหัวใจ ต่อมาได้ติดตามสามี (พลเรือโทชูชาติ เกษเสถียร) ไปอยู่ต่างประเทศระยะหนึ่ง เมื่อกลับมาเมืองไทยได้ร้องเพลงให้กับวงดนตรีสุนทราภรณ์และวงดนตรีกรมประชาสัมพันธ์ในงานการกุศลต่าง ๆ เป็นครั้งคราว แต่หยุดร้องเพลงไปนานกว่า 15 ปี จนกระทั่งถึงแก่กรรมด้วยเหตุผลทางสุขภาพ

ผลงาน

เพลงแรกที่ทำชื่อเสียงและได้บันทึกแผ่นเสียง คือ  "น้ำตาดาว "
ส่วนเพลงอื่นๆ ที่สร้างชื่อเสียง ได้แก่  โดมในดวงใจ ,กระซิบสวาท  ,สั่งไทร  ,ลาภูพิงค์  ,พุทธศาสน์คู่ไทย  ,ฝากหมอน  ,แนวหลัง  ,โดมร่มใจ  ,แดนนภา  ,ถึงพี่  ,จำจากโดม  ,พอกันที  ,ถึงอย่างไรก็ไม่เหมือนเดิม  ,ลาแล้วแดนขจี  ,อาลัยร่มพฤกษ์  ,ลาดงตาล  และเพลงลาของสถาบันต่างๆ ทำให้ได้ฉายาว่า'ราชินีเพลงสถาบัน'

มรณกรรม

เมื่อวันที่ 15 กุมภาพันธ์ พ.ศ. 2553 นอนหลับไปแล้วไม่ตื่นที่บ้านพักของตนเอง หลังจากมีอาการเนื้องอกในสมองมานานหลายปี  มิใช่ป่วยเป็นโรคมะเร็งลำไส้อย่างที่เป็นข่าว
อัสคารี

อัสคารี (Askari) เป็นคำในภาษาอาหรับแปลว่า "ทหาร" (อาหรับ: عسكري‎ ‘askarī) โดยทั่วไปแล้วใช้อธิบายถึงกองทหารพื้นเมืองในแอฟริกาตะวันออก, แอฟริกาตะวันออกเฉียงเหนือ และแอฟริกากลาง ที่สังกัดกองทัพของอาณานิคมมหาอำนาจยุโรป ชื่อนี้ยังหมายถึงตำรวจ, ตำรวจภูธร และเจ้าหน้าที่รักษาความปลอดภัยอีกด้วย คำนี้ได้ถูกรับเข้าไปในภาษาแอมฮาริค (Amharic), บอสเนียน (Bosnian), อิตาลี, เปอร์เซีย, โปแลนด์, โซมาลี, สวาฮีลี, ตุรกี และ อูรดู
ในช่วงระยะเวลาของจักรวรรดิอาณานิคมของยุโรปในทวีปแอฟริกา ทหารรับจ้างพื้นเมืองถูกว่าจ้างโดยกองทัพอาณานิคมของอิตาลี, อังกฤษ, โปรตุเกส, เยอรมัน และเบลเยี่ยม พวกเขามีบทบาทที่สำคัญในการพิชิตดินแดนอาณานิคมหลายพื้นที่ และภายหลังทำหน้าที่เป็นกองทหารรักษาการณ์ และกองกำลังรักษาความปลอดภัยในพื้นที่ ในระหว่างสงครามโลกทั้งสองครั้ง หน่วยอัสคารีได้ทำหน้าที่ภายนอกอาณานิคมของตนในส่วนต่างๆของทวีปแอฟริกา ตะวันออกกลาง และเอเชีย
กาเหว่าที่บางเพลง

กาเหว่าที่บางเพลง เป็นนิยายวิทยาศาสตร์ ผลงานประพันธ์ของหม่อมราชวงศ์คึกฤทธิ์ ปราโมช ตีพิมพ์เป็นตอนๆ ลงในหนังสือพิมพ์สยามรัฐรายวัน ช่วงประมาณ พ.ศ. 2530 ตีพิมพ์ฉบับรวมเล่มครั้งแรกเมื่อ พ.ศ. 2532
กาเหว่าที่บางเพลง มีเนื้อเรื่องเกี่ยวกับ หมู่บ้านบางเพลง ที่ถูกอำนาจลึกลับครอบงำในคืนวันเพ็ญเดือนสิบสอง เกิดพระจันทร์ทรงกลดขึ้นเหนือหมู่บ้าน จากนั้นผู้หญิงทั้งหมู่บ้านไม่ว่าจะเป็นเด็ก หญิงสาว หญิงชรา หรือแม่ชี ต่างก็ตั้งครรภ์ขึ้นมาพร้อมกันอย่างหาเหตุผลมาอธิบายไม่ได้ เมื่อทารกคลอดออกมา เด็กทั้งหมดที่เกิดมามีอำนาจวิเศษเหนือมนุษย์
กาเหว่าที่บางเพลง นำมาสร้างเป็นภาพยนตร์ไทยเมื่อ พ.ศ. 2537 กำกับโดย นิรัตติศัย กัลย์จาฤก นำแสดงโดย ศรัณยู วงศ์กระจ่าง, หัทยา เกษสังข์, ศตวรรษ ดุลยวิจิตร, รุ้งทอง ร่วมทอง, จรัล มโนเพ็ชร, สุรัตนา ข้องตระกูล, รุจน์ รณภพ, พรรษวุฒิ เมทะนี และได้รับการนำไปฉายที่เทศการภาพยนตร์นานาชาติโดยในช่วงต้นมีข้อความว่าได้รับแรงบันดาลใจจากเรื่องสั้นในชื่อเดียวกัน แต่ก็เป็นอีกครั้งที่ไม่ได้มีการอ้างถึง The Midwich Cuckoos แต่อย่างใด ภาพยนตร์ทำรายได้ 46.50 ล้านบาท
 เมื่อ พ.ศ. 2546 อาร์เอส นำเรื่องกาเหว่าที่บางเพลง สร้างเป็นละครโทรทัศน์ ออกอากาศทางช่อง 3
ออกซบริดจ์

ออกซบริดจ์ (อังกฤษ: Oxbridge) เป็นคำย่อมาจาก "Oxford" (ออกซฟอร์ด) และ Cambridge (เคมบริดจ์) เมื่อนำคำแรกของ ออกซฟอร์ด และคำหลังของ เคมบริดจ์ มาสมาสเข้ากัน ก็ได้เป็น "Oxbridge" (ออกซบริดจ์) 
ปรกติจะใช้หมายถึงระบบการศึกษาในประเทศอังกฤษที่ใช้วิธีเรียนแบบติวกันตัวต่อตัว เรียกกันในออกซฟอร์ดว่า Tutorials และเรียกกันในเคมบริดจ์ว่า Supervision
สาเหตุที่มีเหมือนกันเพราะ มหาวิทยาลัยเคมบริดจ์ ก่อตั้งโดยอดีตนักศึกษา มหาวิทยาลัยออกซฟอร์ด ผู้ก่อตั้งมหาวิทยาลัย
เคมบริดจ์จึงเอาระบบการจัดการศึกษาจากออกซฟอร์ดนั่นเองไปใช้ ทำให้เหมือนกันมาก จะต่างกันก็แต่เพียงว่ามหาวิทยาลัย
ออกซฟอร์ดเน้นหนักทางด้านสังคมศาสตร์และมนุษยศาสตร์มากกว่าส่วนมหาวิทยาลัยเคมบริดจ์เน้นไปทางวิทยาศาสตร์มากกว่า แต่ทั้ง
สองมหาวิทยาลัยก็มีการร่วมมือกันภายในหลายๆ ด้าน มีการจับคู่กันพัฒนาวิชาการและแข่งขันกันทางด้านกีฬา บางทีนักวิชาการก็เรียก
มหาวิทยาลัยเคมบริดจ์ว่าเป็น Sister university ของออกซฟอร์ด หมายความว่าเป็นมหาวิทยาลัยน้องสาว(ฝาแฝดกัน)
เพราะมีอะไรหลายๆ อย่างที่เหมือนกันโดยเฉพาะระบบการศึกษานั่นเอง
หมึกพอล

หมึกพอล (อังกฤษ: Paul the Octopus, เยอรมัน: Paul Oktopus) เป็นหมึกยักษ์ที่มีประวัติในการทำนายผลการแข่งขัน ของฟุตบอลทีมชาติเยอรมนี ในการแข่งขันระดับนานาชาติ อย่างถูกต้องหลายครั้ง หมึกพอลเกิดที่ประเทศอังกฤษ โดยในระยะแรก อาศัยอยู่ที่ซีไลฟ์ปาร์ก เมืองเวย์เมาท์ ของอังกฤษ แต่ต่อมาย้ายไปอยู่ที่ ซีไลฟ์อควาเรียม ในเมืองโอเบอร์เฮาเซิน ประเทศเยอรมนี
ก่อนการแข่งขันฟุตบอลของทีมชาติเยอรมนี หมึกพอลจะเลือกกินหอยแมลงภู่ที่ใส่ไว้ในกล่องพลาสติกใส ที่หนึ่งกล่องจะติดภาพธงชาติเยอรมนี และอีกกล่องจะติดภาพธงชาติของทีมคู่แข่งขันกับเยอรมนี โดยถ้าพอลเลือกกินในกล่องไหน คือการทำนายว่า ทีมนั้นได้รับชัยชนะ ระหว่างการแข่งขันของทีมชาติเยอรมนี ในฟุตบอลยูโร 2008 มีสถิติว่า หมึกพอลทำนายถูกต้อง มากกว่าร้อยละ 80 และในการแข่งขันฟุตบอลโลก 2010 หมึกพอลทำนายการแข่งขันของทีมชาติเยอรมนี ถูกต้องทั้งหมด (7 ครั้ง) ที่รวมถึงทายว่าทีมชาติเยอรมนีแพ้ให้ทีมชาติเซอร์เบียในรอบแบ่งกลุ่ม และทายว่าแพ้ให้ทีมชาติสเปนในรอบรองชนะเลิศ และในรอบชิงที่ 3 ทายว่าทีมชาติเยอรมนีชนะทีมชาติอุรุกวัย นอกจากนี้ยังสามารถทายผลการแข่งขันฟุตบอลโลก 2010 นัดชิงชนะเลิศระหว่างทีมชาติเนเธอร์แลนด์และทีมชาติสเปนว่าทีมชาติสเปนจะชนะได้ถูกต้องอีกด้วย
หมึกพอลเริ่มเป็นที่สนใจของผู้คนตั้งแต่นัดที่เยอรมนีชนะอังกฤษ จนกระทั่งในการทำนายผลการแข่งขันฟุตบอลโลก 2010 ครั้งสุดท้าย มีการถ่ายทอดสดไปทั่วทวีปยุโรป และสร้างกระแสให้สวนสัตว์ต่างๆ ทั่วโลก นำเอาสัตว์มาทำนายผลการแข่งขันนัดชิงชนะเลิศของฟุตบอลโลกครั้งนี้ เช่น หลินปิง แพนด้ายักษ์ที่สวนสัตว์เชียงใหม่ ของไทย เป็นต้น
หมึกพอลตายเมื่อวันที่ 26 ตุลาคม พ.ศ. 2553 อายุ 2ปี 9เดือน ซีไลฟ์ อะควาเรียม พิพิธภัณฑ์สัตว์น้ำชื่อดังในเมืองโอเบอร์เฮาเซน ประเทศเยอรมนี เปิดตัว “หมึก พอล เดอะ เซคันด์” (Octopus Paul II) ทายาทของ “หมึกพอล” ที่ทำนายผลฟุตบอลโลก 2010 ได้อย่างแม่นยำ เมื่อวันพุธที่ 3 พฤศจิกายนที่ผ่านมา
หลวงเกรียงศักดิ์พิชิต (พิชิต เกรียงศักดิ์พิชิต)

ประวัติ

หลวงเกรียงศักดิ์พิชิต มีชื่อจริงว่า พิชิต เกรียงศักดิ์พิชิต มีนามเดิมว่า "ค้วน จิตตะคุณ" เกิดเมื่อวันอังคารที่ 20 กรกฎาคม พ.ศ. 2439 ตรงกับวัน 2 ¹¹ฯ 8 8 ค่ำ ปีวอก ภูมิลำเนาเดิม คลองบางกอบัว อำเภอพระประแดง จังหวัดสมุทรปราการ บิดาชื่อนายจิ้น มารดาชื่อนางเพียร  
จบการศึกษาจากโรงเรียนนายร้อยมัธยม (โรงเรียนนายร้อยทหารบก) ในปี พ.ศ. 2457 ร่วมรุ่นเดียวกันกับ จอมพล แปลก พิบูลสงคราม, พลตำรวจเอก อดุล อดุลเดชจรัส, พลเอก มังกร พรหมโยธี, พลอากาศโท กาจ กาจสงคราม และจอมพล ผิน ชุณหะวัณ ซึ่งต่อมาในปี พ.ศ. 2475 นักเรียนนายร้อยรุ่นเดียวกันนี้หลายคนได้เข้าร่วมเป็นคณะราษฎร ทำการเปลี่ยนแปลงการปกครองประเทศ ซึ่งรวมถึงตัวของหลวงเกรียงศักดิ์พิชิตด้วย
ในเวลาต่อมาเมื่อรัฐบาลจะยกเลิกบรรดาศักดิ์ไทย หลวงเกรียงศักดิ์พิชิตในฐานะรัฐมนตรีพร้อมด้วยคณะรัฐมนตรีชุดที่ 9 จึงลาออกจากบรรดาศักดิ์ โดยใช้ราชทินนามเป็นนามสกุล เมื่อ พ.ศ. 2484
หลวงเกรียงศักดิ์พิชิต มีบุตรธิดารวม 11 คน โดยกับ คุณหญิงชื่น  เกรียงศักดิ์พิชิต มีบุตรธิดา 9 คน และกับ  นางบุญเหลือ ปีเจริญ มีบุตรธิดา 2 คน 
ถึงแก่อนิจกรรม ด้วยโรคมะเร็งลำไส้ใหญ่ เมื่อวันพุธที่ 29 กรกฎาคม พ.ศ. 2507 ตรงกับวันพุธ แรม 5 ค่ำ เดือน 8-8 (เดือน 8 ทุติยาสาฬห) ปีมะโรง สิริอายุได้ 68 ปี 9 วัน

สงครามไทย-อินโดจีน

ในระหว่างสงครามไทย-อินโดจีน (กรณีพิพาทอินโดจีน) พ.ศ. 2483 กองทัพในบัญชาของ พันเอก หลวงเกรียงศักดิ์พิชิต (ยศในขณะนั้น) สามารถเข้ายึดนครจำปาศักดิ์ได้ พลตรี หลวงวิจิตรวาทการ ได้แต่งเพลงให้เพลงหนึ่งคือ นครจำปาศักดิ์  มีเนื้อหายกย่องวีรกรรมครั้งนี้

งานการเมือง

หลวงเกรียงศักดิ์พิชิต (พิชิต เกรียงศักดิ์พิชิต) ได้รับแต่งตั้งเป็นรัฐมนตรีที่ไม่ได้ประจำกระทรวง ในรัฐบาลจอมพล ป.พิบูลสงคราม ต่อมาถูกปรับไปเป็นรัฐมนตรีช่วยว่าการกระทรวงมหาดไทย ก่อนจะได้รับตำแหน่งรัฐมนตรีช่วยว่าการกระทรวงกลาโหม ในคณะรัฐมนตรีชุดต่อมา ในขณะที่จอมพล ป.พิบูลสงคราม เป็นรัฐมนตรีว่าการฯ กระทั่งในเวลาต่อมาเขาได้รับแต่งตั้งเป็นรัฐมนตรีว่าการกระทรวงกลาโหม แทนจอมพล ป.พิบูลสงคราม
ต่อมาในปี พ.ศ. 2489 เขาได้รับแต่งตั้งเป็นรัฐมนตรีว่าการกระทรวงสาธารณสุข ในรัฐบาลนายควง  อภัยวงศ์
คอมมานด์ & คองเคอร์: เจเนรัลส์

คอมมานด์ & คองเคอร์: เจเนรัลส์ - ซีโร่ เอาเออร์

เป็นภาคเสริมของเกม เจเนรัลส์ โดยมีเนื้อหาต่อจากเดิม โดยมีตัวละครและเทคโนโลยีใหม่ๆ อีกมาก และเพื่อให้การเล่นเกมส์หลากหลาย จึงมีการเพิ่มนายพล 9 คน โดยแต่ละคนทีความสามารถแตกต่างกัน และยูนิตที่แตกต่างกันด้วย